
Helyes ülés vagy rendszeres torna? Hétköznapi módszerek a derékfájdalom enyhítésére

Bevezetés: manapság az ülő életmód okozta derékfájdalom mindennapi problémává vált, melyben közrejátszik az inaktív életmód és a helytelen ülés. Célunk, hogy hétköznapi módszereket teszteljünk a derékfájdalom és a következményes funkciókárosodás csökkentésére.
Anyagok és módszerek: projektünket előméréssel kezdtük, mely magába foglalt stabilitási, mobilitási, funkcionális teszteket és témaspecifikus kérdőíveket (Roland Morris, Oswestry Disability Index). Kutatásunkban 60 önkéntes vett részt. Két populációt vizsgáltunk: fiatal felnőtteket 18-25 év, illetve felnőtteket 28-65 éves kor között. A vizsgált korcsoportokat 3-3 csoportra osztottuk. Az egyik végezte az aktív tornát, a másik Benergo® ékpárnán ült és a harmadik passzív kontrollként szerepelt a vizsgálatban. A torna, az ékpárna és a bárminemű beavatkozás hiányának (passzív kontroll) hatását 8 héten keresztül teszteltük, mely után visszamérést végeztünk. Eredményeinket a Statistica programban, Wilcoxon matched pairs teszttel értékeltük ki.
Eredmények: az összehasonlított módszerek közül az aktív torna mutatta a legeredményesebb változást mindkét populációnál. A tréningben résztvevőknél kiemelkedő a törzs extenziójának növekedése (p<0,01). A párnán való ülés a fiatal felnőttek körében hozott jelentős változásokat: a funkcionális tesztek közül több is szignifikáns eredményt mutatott, kiemelkedő a stabilitási limit tesztek eredménye (p<0,01). A felnőtt populációban nem találtunk változást a párnát használók körében. A passzív kontroll csoportban a fiatal felnőttek csupán néhány eredményében, a felnőtteknél egy teszt esetében sem találtunk szignifikáns változást.
Diszkusszió: aktív tornával minden korcsoportban jelentős változásokat érhetünk el. Fiatal felnőtteknél azonban, egy megfelelő pozíciót nyújtó eszköz, egy egyszerű ékpárna is hatékony lehet a derékfájdalom, illetve a funkcionális károsodások csökkentésében, így megfontolandó az iskolákba való bevezetése.
 



